
Egy egér kúszott át megfontoltan egy romos ház falának hasadékán, aztán megállt, és szaglászni kezdett. Nem érezte ragadozó jelenlétét a közelben, ezért tovább indult, hogy aztán átkutatva a rég elnéptelenedett szellemváros utcáit, végre valami élelemre leljen. A hatalmas kiterjedésű barlangrendszer és csarnok mennyezetén jó pár különleges, fluoreszkáló kristály szórta halvány fényét, ez pedig nagyban segített neki a tájékozódásban. Azonban volt valami, amiben óriásit tévedett. Titokban két ragadozó is a prédáját leste, és csak a megfelelő pillanatra vártak. Az egyikük végre elérkezettnek látta az időt, és szép lassan elkezdte hátulról becserkészni az áldozatát. Lassan tekergőzött, teljesen nesztelenül. Ráadásul segített neki leplezni a közeledtét az eltemetett várost átjáró levegő áporodott szaga, valamint az itt uralkodó félhomály, és a rengeteg sötét kiszögellés. Messze a távolban pislákoltak ugyan másfajta fények is, de mindez a vadászt, és a prédát is hidegen hagyta. A kisegér végre valami ehetőnek tűnő dologra lelt, ezért megállt és rágcsálni kezdett. A kígyó, amely eddig türelmesen leste minden mozdulatát, előbújt az árnyakból, majd amikor a kellő távolságba ért, lecsapott. Fogai áldozata húsába martak, aztán testével szorosan körbe fonta, majd összeroppantotta annak a bordáit. Mikor az egér már nem rúgkapált többé, a kígyó izmai elernyedtek, és diadalittasan könyvelte el magában, hogy hamarosan szőröstül-bőröstül fogyaszthatja el a táplálékát. Azonban, váratlanul egy hatalmas sötét folt kúszott végig a falakon, ami a legkisebb kiszögellésekben is képes volt megkapaszkodni. Úgy mozgott, akár egy pók roppant vékony végtagjaival, hogy aztán a falról elrugaszkodva a kígyóra vesse magát. Csak egyszer kellett lecsapnia mancsával, a pikkelyes vadállat pedig élettelenül simult ki a földön. A félelmetes árny ezután megragadta prédáját és prédája a prédáját, majd vidám, szökdécselésre emlékeztető mozdulatokkal elhagyta a tett helyszínét.

Születése óta élt már itt, a sötétségben, azonban ahogy haladtak előre az évek, úgy vált minden esztendő egyre szűkösebbé. Tudta, hogy hamarosan új vadászmező után kell néznie, azonban a kijárat, amelyen erre esélye kínálkozhatott volna, négy esztendővel ezelőtt végleg bezárult előtte. Már szinte csak vegetált, de akkor sem adta fel, megevett bármit, amit talált, mert muszáj volt élnie. Egyszerűen nem halhatott meg, még be kellett teljesíteni egy régi ígéretet. Így hát Derinkuyu szörnyetege tovább kísértette az eltemetett város roppant szegényessé silányult élővilágát, és közben türelmesen várakozott, hátha egyszer végre-valahára eljön majd az ő ideje.

Ahote! Ahote! -  kiabálta egy 17 év körüli ifjú a barátja után. Azonban mindez az aggodalommal és félelemmel vegyült könyörgés, a sötét üregbe egyre lejjebb és lejjebb ereszkedő harcost abszolút nem tántorította el. Hajtotta a vére, nem véletlenül aggatták rá az Ahote, vagyis a Nyughatatlan nevet. Miután társa lába földbe gyökerezett a barlang egyik mellékjáratánál, kénytelen volt egyedül folytatnia az útját. Többé nem számított semmi, az sem érdekelte, hogy ha belehal, de utána akart járni, miért haragosak az istenek, és miért ontja magából a barlang esténként azt a félelmetes, ismétlődő fülsiketítő hangot. S bár ötletét a vének mind egyöntetűen ellenezték, ő mégis kiosont barátja társaságában a táborukból az éj leple alatt. Szökésüket az is elősegítette, hogy hatalmas vihar volt készülőben, így mindenki alaposan bevackolta magát a fedezékébe. Odakintről villámcsapás hangja hallatszott, ez pedig akarva-akaratlanul eszébe juttatta az ifjú harcos születési nevét. 

Taima, vagyis Vihar. Szülei így nevezték el, mivel épp egy hatalmas vihar, ádáz tombolása közben született. Azt pedig, amit most kellett használnia, a törzsében élők aggatták rá, mivel ez jellemezte legjobban a megzabolázhatatlan szellemét. Épp ezért egy rendkívüli tettel akarta végre kiérdemelni azt a jogot, ami felruházza őt arra, hogy maga választhasson nevet. A hátborzongató, vijjogásra emlékeztető hang ismét felüvöltött, ami egy pillanatra megfékezte az ifjút. Jó ideje ereszkedett már lefelé egy hasadékban, karjai elfáradtak, ezért amúgy is szüksége volt némi pihenésre. 

Vajon mi vár majd az ösvény végén? – tette fel magának a kérdést.

Ha az istenek úgy látják jónak, és valóban segítségért kiáltanak, ahogy azt a vén bolondokkal ellentétben feltételezem...

Akkor biztosan bőségesen megajándékoznak. – magabiztosságát és hitét nem ingathatta meg semmi. Újabb gyolcsot tekert a fáklyája köré nehogy kialudjon, aztán tovább indult. Bár már az idő kereke az 1910-es évek elejét taposta, és könnyen beszerezhető lett volna egy bányászlámpa, ő hallani sem akart róla. Úgy vélte, hogy már az is elég nagy tiszteletlenség az istenek szemében, hogy hívatlanul teszi be a lábát a szent hegyükbe, épp ezért el akarta kerülni, hogy egy barbár ereklye még jobban beszennyezze ezt a megszentelt földet. A járat nem sokkal később elkezdett veszíteni meredekségéből, míg nem aztán teljesen vízszintessé nem vált, majd alaposan kiszélesedett. Ahote végre megvethette a lábát, ezért újfent némi pihenőt engedélyezett izmainak. Tudta, hogy nagyon is tartalékolnia kell az erejét, mivel felfelé még többet kell majd szenvednie. Eközben a vérfagyasztó hang ismét felharsant, olyan erővel, hogy az ifjú ösztönösen a füléhez kapott. Miután ismét minden elcsendesedett, tovább indult, és nemsokára egy halványan fel-felizzó, vörös fényt is felfedezni vélt az egyik beomlott sziklajárat irányából.

Semmi kétség, az istenek szava a sziklákból szól! – állapította meg, miközben a szíve egyre ütemesebben vert. 

De mégis mi lehet az a fény?

A földanya vörös, kalapáló szívére leltem?

És azért hallat ilyen hangot, mert nehéz elviselnie a reá nehezedő sziklák súlyát? 

Ez esetben, mielőbb segítenem kell rajta. 

Nekiállt hát óvatosan elhordani a köveket, s bár két alkalommal is a járat kissé újra beomlott, a harmadik próbálkozását siker koronázta. Először fáklyájával a kezében kukucskált be a hasadék túloldalára, azonban nem látott semmit. Ám ekkor megint megszólalt az a rejtélyes hang, „Földanya Sírása”, a felvillanó vörös fény pedig egy kis időre tisztán láthatóvá tette annak a forrását.

Egy hatalmas babszem? – ez volt Ahote első gondolata, és ha már idáig eljutott, nem volt miért meghátrálnia, átmászott azon a résen, amit korábban verejtékes munkával nyitott meg, majd elkezdte megközelíteni az ismeretlen, földöntúli jelenést. Ahogy előre tört, váratlanul megroppant valami a lába alatt. Lefelé fordította fáklyáját, majd szinte azonnal kiült az arcára a rémület. Egy koponyát látott meg a bokájánál sok-sok egyéb csontdarabbal körülötte. Miután jobban szemügyre vette a fejet, a sok kérdés, ami elsőre átfutott az agyán, egyetlen válasszá transzmutálódott.

Egy Hangyaember!

És én megbecstelenítettem a sírját...!

Az istenek biztosan elátkoznak majd ezért! – mialatt jövőbeli szörnyű sorsáról fantáziált, a hang és az a titokzatos fényjelenség újra előtört abból a babszemre hasonlító szerkezetből, ami ezúttal furcsa mód inkább bátorságot öntött belé.

Ez valami gépezet. Ez teljesen egyértelmű. – állapította meg, miután közelebb lépett hozzá, és alaposan megvizsgálta.

De mégis mi lehet? A Hangyaemberek egyik szekere? 

Ennek segítségével közlekedtek a járataikban, és érték el a Föld felszínét?

A szerkezet tetejét vastag porréteg lepte be, ki tudhatta, hogy mennyi ideje gyűlt már rajta az évszázadok, az évezredek üledéke. Kinyújtotta a karját, majd a lehető legtiszteletteljesebben, a legnagyobb óvatossággal lesöpörte a babszem tetejét borító homok- és porszemeket. 

Ez valamiféle üveg... - állapította meg.

De mégis mi célt szolgálhat? - a fáklyáját közelebb húzta a rejtélyes szerkezet búrájához, hogy végre szembesülhessen annak a tartalmával. Egy tojás feküdt a szerkezet belsejében, olyan hatalmas, amit még korábban sohasem látott. Megpróbálta felfeszíteni az üveget, de nem járt sikerrel, ezért vadászösztöne suttogására keresgélni kezdett. Ennek köszönhetően pedig észrevett egy állandóan világító, halványsárga gombot a szerkezet oldalán. Maga sem tudta, hogy miért, de késztetést érzett arra, hogy meg kell érintenie. A titokzatos gépezet az ujjbegyének legapróbb nyomására felszisszent, majd lassan elkezdett felnyílni az a búra, amit korábban megmozdítani sem tudott. Az üvegszerű anyagból készült fedél pár centiméter után elakadt, így Ahote kénytelen volt rásegíteni az izmaival. Nem sokkal később, immár fáklyája fényénél tüzetesebben is azt vizsgálta, hogy mi mást rejthet még a Hangyaemberek kincsesládája a hatalmas hangyatojáson kívül. Egy megsárgult, ékírással díszített rongydarabra lelt, amit sajnos nem tudott elolvasni, ezért egykedvűen a bőrzsákjába gyömöszölte. Ám mielőtt magához vette volna a tojást is, még alaposabban körülnézett a járatban, hátha talál valamit, amivel megkönnyítheti, és biztonságosan a felszínre juttathatja majd a kincsét. Nem messze az egykori Istenük koponyájától, egy terebélyes, fekete vászondarabra lelt, amiről pár másodperccel később rögtön kiderült, hogy egy díszes motívumokkal átszőtt köpönyeg. 

Miért nem bomlott még le? – tűnődött el rajta egy röpke pillanatra, aztán megpillantotta a hatalmas zsebet a ruhadarab oldalán. Így hát magára öltötte a köpönyeget, ami bőven tovább ért a lábától, ezért kénytelen volt visszahajtani, majd felkötözni azt, hogy ne akadályozza majd a visszaúton. A tojást óvatosan a belső zsebbe helyezte, majd elindult felfelé.

Megszűnt az a baljós, fülsiketítő zaj.

Szóval igazam lett. Mégiscsak egyfajta segélykiáltás volt! – lassan lepillantott a hasánál megbújó isteni jelenésre. Megvilágosodott. Immár pontosan tudta, hogy milyen nevet kell választania magának, miután visszaér majd a táborba. Óvatosan haladt felfelé, néhol, még a járatot is ki kellett szélesítenie, hogy biztonságban juttathassa egészen az égig a rakományát, az „Őstojást”, ami hitük szerint egykor minden élet forrása volt. Fáklyája lángja az utolsókat nyögte, ám szerencséjére már közeledett a barlang bejáratához, így a csillagok, és a Hold fénye mutatta neki a további utat. A vihar már rég elvonult, a barátjának pedig nyomát sem lelte. Valószínűleg hazafutott még azelőtt, hogy a háború istene megsorozta volna őt a fénylő nyilaival. A Hold állásából felmérte, hogy nagyjából egy óra lehet még pirkadatig, ezért nem kockáztatta meg, hogy sötétben botorkáljon haza. Lekucorodott az egyik sarokban, a tojást pedig a hasához szorította. Így melegítette azt. Meglepve tapasztalta, hogy nem fázik. A köpeny valamiféle varázslatos módon, nem engedte megszökni a testéből áradó hőt. Mikor aztán végre megvirradt, feltápászkodott, és büszkén megindult a táboruk felé.

A törzs tagjai megrökönyödve, félelemmel teli arccal bámulták, amint felbukkant a falu határában az istenektől kapott gúnyájában. Őt mindez egy cseppet sem zavarta, tudta, hogy most nem lassíthat, ezért egyből a vének sátra felé vette az irányt, majd engedélyt kért szót váltani velük. Az aggastyánok megrökönyödve hallgatták az ifjú történetét, ami sokaknak elsőre lázálomnak tűnhetett, azonban a bizonyítékok az ő szavainak igazát erősítették. A vének legidősebb tagja pedig, aki már több mint száz telet is megélt, magához vette az ékírásokkal díszített rongydarabot, majd elkezdte felolvasni, mivel rajta kívül már senki sem ismerte ezt a nyelvet. Miután a történet végére ért, mindenki számára világossá vált, hogy mi is ez a Hangyatojás, és hogy miféle szerepe volt az isteneik, az őseik múltjában, a ciklikusság aranykorában. Így hát a tojás kiköltésének nemes feladatát a megtalálójára, az istenek kiválasztottjára bízták. Ám, még szent küldetése megkezdése előtt Ahote szót követelt magának.

- Testvéreim! Vén bölcsek! Büszkén viselem, és fogadom el ezt a nemes feladatot és annak minden terhét, azonban biztosan tudjátok, hogy mi volt mindig is a szívem vágya. Ezért azt kívánom, hogy amikor az istenünk újjászületik, csakis az igaz nevemen szólhasson hozzám! – a tömeg, amely korábban biztosan felhördült volna egy ilyen kéréstől, most síri csendben maradt, mert senki sem tagadhatta, hogy Ahote bőven rászolgált erre a kiváltságra. Miután újfent meggyőződött arról, hogy senki sem emel szót ellene, az ifjú ott folytatta, ahol nemrég abbahagyta. 

- Ettől a naptól kezdve Chogan vagyok! Chogan az Istenek Hírnöke! Illessetek hát ezen a néven!

A törzs tagjai szép sorjában ökölbeszorított karral mind a szívükhöz csaptak, majd büszkén bámultak az ifjú szemébe, akinek zsenge kora ellenére máris sikerült kiérdemelnie a saját nevét.

Az öreg törzsfő a tábortűz mardosó lángjaiba meredt, miközben fia, Yuma a vacsoráját fogyasztotta. Így nyert még egy kis időt arra, hogy a múlton rágódjon. Aggastyán kora, vagy talán az emlékek tehettek arról, hogy fájdalom hasított át a bal alsó bordáján. Épp ott, ahol a tojásból kikelő Sapa születése után rögtön beleharapott. A seb már ugyan begyógyult, ám az emléke sohasem halványult el. Az egy év alatt másfél méteresre nyúló gyíkistenség pedig, hamar kivillantotta a foga fehérjét. Nem volt az az igazságos, bölcs isten, akinek még tojáskorában gondolták. Szomjazott a vérre, és láthatóan emlékezett az előző életére, valamint az ott történt eseményekre. Azonban gőgössége és hatalomvágya valószínűleg nem csak ebből fakadt.

Talán a vérében lehet?

Áh~ Fiam... -sóhajtott fel a vén törzsfő.

Mily bolond voltam...

Egykor büszkén, dagadó mellkassal viseltem a Chogan, vagyis a Fekete Rigó nevet, ami az átalakulás, és a változás szimbóluma.

Mert sötét tollaival magában hordozza a halál, az élet, és az újjászületés minden rejtelmét... 

De most már inkább azon töprengek...

Vajon végül tényleg én leszek az, aki elvezeti az élőket a holtak világának mezsgyéjére? - fia időközben befejezte a táplálkozást, aztán rágyújtott egy cigarettára és elkezdte beavatni további terveiben a törzsfőt.

- Holnap reggel elindulok, hogy összeszedjem a kiválasztottakat. Amíg vissza nem érünk, elő tudnátok készíteni a vermeket a rituáléhoz? – az öreg indián bólintott, majd miután a legapróbb részleteket is megvitatták, közösen idézték fel Yuma megboldogult anyjának az emlékét. Másnap reggel, a hajnal első sugarára az ügynök már a lova nyergében ült, és szélsebesen vágtatott vissza az úgynevezett civilizációba. Chogan törzsfő aggódva figyelte az egyre távolodó pontot, és feltette magának a kérdést, ami már oly régóta mardosta.

Senki sem élhet két világban egyszerre. 

Nem véletlenül választja el az életet és a halált egy feneketlen szakadék.

S bár olykor álmainkban átkelhetünk felette, nem biztos, hogy az az a hely, ahol léteznünk kell.

Fiam~ Hamarosan neked is meg kell hoznod a döntésed, hogy melyik világot szeretnéd szolgálni.

Remélem, hogy ha megkísért majd az a pillanat, te sokkal bölcsebb leszel nálam. 

Szamurájok és Nindzsák

A feszültség szinte tapintható volt a szobában, a levegőt teljesen átjárta az erős parfüm-, illetve az izzadságszag furcsa keveréke. A két pályázó már több mint egy órája állta a sarat, és úgy tűnt, hogy mindketten nagyon is alkalmasak volnának a meghirdetett pozícióra, mert a HR osztály vezetője és a mellette ülő helyettese egyszerűen nem tudott dűlőre jutni. Váratlanul kopogás hallatszott az ajtón, majd egy, a negyvenes évei közepén járó férfi sétált be rajta. A teremben egy pillanat alatt megfagyott a levegő, senki sem számított arra, hogy a Hepi Industries tulajdonosa személyesen is tiszteletét teszi majd ezen a teljesen hétköznapinak tekinthető állásinterjún. Mindenki felállt, hogy ezzel is kimutassa a tiszteletét, majd miután a férfi elfoglalta helyét az egyik HR-es kolléga balján, rögtön a két pályázót kezdte vizslatni. Bár a bevonulása közben már úgy-ahogy felmérte őket, de látnia kellett a legapróbb gesztusokat, a legkisebb rezzenéseket is, hogy teljesen biztos lehessen a dolgában. Alig öt másodperc után meg is hozta a döntését, de úgy ítélte meg, hogy ez a helyzet egyben kiváló alkalom is lesz arra, hogy egyfajta tanmesével komoly továbbképzésben részesítse a HR-es kollégáit is, mert nem mindig minden az első benyomásról, vagy épp a papírokon szereplő adatokról szól.

- Ha választaniuk kellene, akkor önök nindzsák, vagy inkább szamurájok lennének? – tette fel váratlan és egy állásinterjúra abszolút nem odaillő kérdését Johnatan Hepi a Hepi Industries vezetője, amivel még a HR osztály vezetői sem tudtak igazán mit kezdeni, de mivel tudták, hogy főnökük soha semmit nem tesz ok nélkül, és eddig egyetlen-egyszer sem látták hibázni, mosolyt erőltetve az arcukra, kíváncsian meredtek a pályázókra válasz reményében.

- Nindzsa. – felelte neki a fekete hajú, felettébb csinos, tekintetével szinte mindenkit azonnal megigézni képes fiatal nő.

Mindjárt gondoltam. – nevetett fel magában Johnatan.

Látszik a tekintetén, valamint a korábbi mozdulataiból, hogy lazák az erkölcsei, és valószínűleg inkább a zsíros fizetés, a karrierépítés motiválja.

- Én viszont szamuráj! – vetette oda, határozottan a másik jelölt, egy fekete bőrű, kissé ütött-kopott öltönyt viselő férfi, akinek szeméből büszkeség, és némi sértettség is áradt egyszerre.

Hát persze, te voltál az, aki elsőként felállt, amikor beléptem a terembe.

A többiek, csak a te példádat kezdték követni. 

Nagyban mernék fogadni rá, hogy ha nem teszed, akkor mindegyikük a seggén maradt volna.

- Uram? – szólongatta értetlen ábrázattal az egyik HR-es kisasszony, mert túl sokáig merült el a gondolataiban. Hepi feléje fordult, elmosolyodott, aztán belekezdett az előre eltervezett kis tanmeséjében.

- Egy vállalat, csak akkor lehet sikeres, ha megtaláljuk mindenkinek a megfelelő pozíciót. És itt nem csak a tapasztalatról, vagy egyéb fontos, ám unalmas készségekről beszélek, mert azok jó része később is elsajátítható. Nem! Mert egy állás betöltésénél az emberi jellem is ugyanolyan, sőt talán a legfontosabb tényező. – kis szünetet tartott, megvárta, hogy szavai súlya valamiféle nyomot hagyjanak a hallgatóságában, aztán tovább folytatta.

- Induljunk el akkor a piramis csúcsától. Magától a tulajdonostól. Tegyük fel a példa kedvéért, hogy én egy nindzsa beállítottságú, laza erkölcsű ember vagyok, vagyis nem riadok vissza a sötétben való munkálkodástól, trükközéstől és csakis a maximális profit, a cél bármi áron történő elérése lebeg a szemem előtt. Ez esetben miféle embert kellene az ügyvezető igazgatói pozícióra jelölnöm?

- Egy szamurájt. – vágta rá villámgyorsan a csinos, fekete, halvány fehér csíkos kosztümöt viselő nő, aki ezzel is még inkább megpróbálta reprezentálni rátermettségét. 

- Igen. Talán túlságosan is adta magát a válasz és könnyű tipp volt. No, de arra is van ötlete, hogy miért?

- Nos, talán úgy vélem... - próbált válaszolni az asszony immár kissé elbizonytalanodva, és ezt a gyengeségét a mellette ülő másik pályázó egyből ki is használta.

- Azért, mert profit ide, vagy oda, akkor is van egy határ, amit sohasem szabad átlépni.  – Hepi elégedetten bólintott.

- Pontosan. Ilyen esetben kellene mellém valaki, aki betölti az erkölcsi iránytű szerepét, és akinek valóban számít a cég jóhírének megőrzése. Épp ezért fordított esetben, ha én viszont szamuráj jellem volnék, bátran beültethetnék egy nindzsát az ügyvezető igazgatói székbe, mert magam lennék ez a bizonyos erkölcsi iránytű. – a pályázók és a HR-esek is lassan kezdték megérteni, és egyben felfogni a logikát az igazgató rendszerében. – Na, de ha már így belekezdtünk, ezután vajon miféle típusú embereket kellene jelölnöm a részlegvezetőimnek?

- Szamurájt a termelésre és a pénzügyre. Nindzsát az értékesítésre és a beszerzésre. – szólalt meg ismét elsőként a rendkívül törtető, sikeréhes asszony. Miután elhallgatott, Johnatan a mellette ülő szakállas, fekete férfira nézett, ezzel azt sugallva, hogy kíváncsi az ő véleményére is.

- Nos, szerintem ez kissé összetett. Ha úgy tetszik, elég helyzetfüggő, és alapjában véve nagyon képlékeny. 

- Érdekes felvetés. Ki tudná fejteni ezt kicsit bővebben? – kérdezett vissza a vállalat igazgatója.

- Természetesen. Szerintem a részlegvezetők kiválasztása elsősorban nem az ügyvezető igazgató, vagy a tulajdonos jellemétől függ, hanem inkább a beosztottjaikétól. Példának okáért, a termelésen nem volna bölcs dolog nindzsákat alkalmazni, így ott a csoportvezetőnek és a munkásainak is szamurájoknak kell lenniük. Míg mondjuk a beszerzésen, hatalmas baklövés volna szamurájokat alkalmazni, akik képtelenek alkudozni, ferdíteni, vagy bizonyos erkölcstelen dolgokat lenyomni a beszállítók torkán. Viszont, véleményem szerint a könyvelésen már dolgozhatnak nindzsák és szamurájok is kisebb csoportokban, de semmiképp sem vegyítve, mert az ronthatja a munkamorált. 

- Remek. Nagyszerű meglátás. Jó irányban tapogatózik, de még mindig csak a felszínt kapargatja. – azonban a megjegyzései ellenére Johnatan végig elismerősen bólogatott. - Tudja, volna még egy sokkal fontos oka is annak, amiért a beszerzésen, vagy az értékesítésen csakis nindzsákat alkalmazunk. Esetleg, ha adok egy kis időt, sikerül-e kiötlenie erre is a választ? – a férfi tanácstalanul rázta meg a fejét, ezután pedig minden szem a vetélytársára szegeződött. Az asszony már koránt sem volt annyira magabiztos, mint pár perccel ezelőtt, mert úgy vélte, hogy az iménti eszmecsere a potenciális ellenfele irányába billentette ki a mérleg nyelvét. 

- Sajnos én sem tudom. – bökte ki végül annak a jelét adva, hogy kissé megtörhetett benne valami. Johnatan némi elégedettséggel az arcán dőlt hátra székében, mert ismét eljátszhatta kedvenc szerepét, a bölcs tanítót, majd aztán felfedte utolsó kártyáit. 

- Tetszik vagy sem, de a nindzsák alapjában véve lecserélhetők. Ugyan hasznos részét képezik a vállalatnak, azonban roppan könnyű pótolni őket. Számukra nincs igazán választás, muszáj, hogy ne csak az ügyfelekért, hanem egymással is harcoljanak, mert különben elkényelmesednének, vagy legrosszabb esetben képesek lennének meglopni a vállalatot is. Különös módon épp ez az örökös bizonytalanság és félelem ösztönzi őket a legjobb teljesítményre. Másrészről viszont egy szamuráj gyakran pótolhatatlan. Meglehet, hogy sokat kell foglalkozni a lelkükkel, és nem valók bizonyos pozíciókba, de ők a cég leghűségesebb, és legkitartóbb katonái. Ezért is kellene minden cégnek mihamarabb felismernie, kik a csiszolatlan, vagy már briliáns gyémántjai, és minden követ meg kellene mozgatniuk a megtartásukhoz, ha egyszer elkezdik magukat elégedetlennek érezni. Mert bizony egy szamuráj sokat tűr, keveset panaszkodik, de ha egyszer eléri a tűrőképessége határát, mert olyan igazságtalan dologgal szembesül, ami nem fér bele a saját személyére szabott busidójába, vagy egyszerűen alul van fizetve, akkor bizony komoly károkat okozhat a távozása. Mindezek fényében, hadd kérdezzem meg önöktől, maguk szerint mégis kit kellene felvennünk a meghirdetett pozícióra? 

- Ez esetben nem lehet kérdéses. Mivel az anyagbeszerzés egyik csoportvezető helyettesi székére keresnek alkalmazottat, csakis én lehetek rá a legmegfelelőbb jelölt. – válaszolta magabiztosan, némi arroganciával megfűszerezett hangon az asszony, aki ismét teljesen nyeregben érezhette magát. A mellette ülő férfiben viszont épp az ellenkezője játszódott le. Egy hatalmas sóhajtás után kénytelen volt beletörődni a helyzetébe, mivel ő is ugyanerre a következtetésre jutott. 

Minden vállalatnak megvan a maga rendszere és nézetei. – gondolta.

És sajnos ennek ismeretében ebbe a pozícióba én abszolút nem illek bele. - mielőtt azonban csalódottsága végképp összeroppantotta volna, az igazgató a HR osztály vezetőjéhez fordult.

- Hány éve is van hátra a Termelési Osztály vezetőjének a nyugdíjas kor betöltéséig? 

- Billnek, uram? Nagyjából két éve azt hiszem.

- Hmm~ Ez esetben, vegyék fel őt is, és Bill maga vegye a szárnyai alá, hogy mire elköszön tőlünk meglegyen a méltó örököse. – adta ki parancsát Hepi, aztán felállt, és amilyen váratlanul betoppant, olyan szélsebesen is távozott. A teremben ülőknek pedig szinte még arra sem volt idejük, hogy az őt megillető tisztelettel búcsúzzanak el tőle.

Johnatan visszaindult az irodájába, és miközben mindenki kitért az útjából a folyosókon, elmerengett a múlt egyes napjain. Családja kálváriáján, hogyan csinálták meg a szerencséjüket a függetlenségi háború alatt, és egyben ősi származásán, amire az összes rokona olyannyira büszke volt. Különös módon, azonban ez őt sohasem érdekelte, mert csakis a három „H” megszállottja volt: a haszoné, a hatalomé, és a halhatatlanságé.

Nem a múltunk tesz minket naggyá, hanem az, amit életünkben megcselekszünk.

Akár igaz valami, akár nem a származásunkat illetően, az nem több csupán egyszerű múltnál.

Helyén kell kezelni, ugyanakkor megtagadni, de kiszínezni sem érdemes.

Mert végül úgyis mindig a tettek igazolják az embert.

Hepi... ez a név is csak a múlt egy hozománya...  

Valójában mi köze volt őseimnek az ő dicsőségéhez? 

Abszolút semmi. 

Csupán az egyik ősanyám volt annyira eszes, hogy tudja mi az a hely, ahová feküdnie érdemes.

Már terhes volt egy másik férfitől, amikor összekötötte az életét ezzel a távolról jött idegennel, ezzel a Hepivel.

Így vált szét később a család egy szíriuszi és egy földi ágra.

Azonban, azt valóban nem tagadhatom, hogy ezzel a családi háttérrel jóval könnyebb helyzetből indultam, mint azok, akiknek a nulláról kellett építkezniük.

És ha már így alakult, élni is fogok a lehetőséggel és megvalósítom az álmom. 

Magam válok egy istenné.

Akkor pedig végre levetkőzhetem ezt a hamis, más valaki dicsőségét magasztaló nevet.

A lift nem sokkal később felrepítette a felhőkarcoló legfelső emeletére, ahol a titkárnője már egy előre elkészített kávéval fogadta. Miután ismét magára maradt az irodájában, az asztalába süllyesztett három monitor egyikére bámult, ami azt a szobát mutatta, ahol korábban az állásinterjú lezajlott. A terem azóta kiürült, ezért megnyomta az előtte heverő távirányító egyik gombját, mire új képsorok jelentek meg a monitorokon. Az egyik a konyhát, a másik a pénzügyi osztály egy részét, míg a harmadik az irodája liftből nyíló előcsarnokát mutatta, ahol a titkárnője sürgölődött. Belekortyolt kávéjába, de mivel nem érezte elég édesnek, még két kockacukrot dobott bele, aztán megpróbálta kiélvezni a pillanatot ahogy a selymes, forró ital újra feltölti életerővel. Épp mikor végzett, megszólalt a mobiltelefonja. Egyből tudta, hogy fontos ügy lehet, mivel ezt a számot, csak nagyon kevesen ismerték. Megnézte, hogy ki az, és miután felvette, jórészt csak hümmögött, többször is az „igen” szó hagyta el a száját, majd a hívás végeztével azonnal elővette mágikus távirányítóját, és a monitorjai képét egészen máshová varázsolta. 

Az egyik képernyőn egy raktár, míg a középső monitoron egy labor és fegyvergyár képe bukkant fel. A harmadik képernyő viszont teljesen sötét volt. Mivel az élőképekhez nem társult hang, így eltartott egy darabig, mire magába tudta szívni a rendelkezésére álló összes apró információmorzsát, és megtömhette vele a kíváncsiságának kielégíthetetlen bendőjét. Ezután azonban minden egyből világos lett. Különös egyenruhát viselő alakok bocsátkoztak harcba az őrökkel, a Nemzetbiztonsági Megelőző és Elhárító Ügynökség egyik, a világtól eldugott titkos bretagnei laboratóriumában. Ám az rögtön látszott, hogy vesztésre állnak.

Szóval a Heikou Konglomerátum, mi? – könyvelte el érzelemmentes arccal a tényeket.

De várjunk... - hirtelen a szeme a monitorra tapadt.

Ó? Ez aztán váratlan fejlemény...!

Az Ortodox Egyház is beszállt a buliba?

Nos, nem igazán számít. Még mindig a sötétben tapogatóznak.

Az a gyáregység csupán a köpenyeket állította elő, a titkos folyadékról, vagy egyéb kompromittáló adatokról semmit sem fognak találni.

Viszont, ha nem tudjuk időben parkolópályára állítani őket, előbb vagy utóbb bekopogtatnak majd a mi ajtónkon is.

Muszáj lesz mielőbb elvarrni a szálakat.

Sározzuk be a szervezetüket?

Ha valahogy rájuk vernénk egy elnökgyilkosságot, azzal máris célkeresztet rajzolhatna a homlokukra.

Nem is lenne olyan idegen húzás tőlünk.

Hiszen a Kennedy gyilkosság is egyedül a mi céljainkat szolgálta.

Hmmm~ Azt hiszem erre még muszáj lesz aludnom egyet.

Megvakarta az állát, aztán eltűnődött azon, hogy miféle egyéb lehetőségek jöhetnek még számításba. Miután végzett az esélyek, a lehetőségek és a számok latolgatásával, gúnyosan felnevetett, mert csak most eszmélt rá valamire.

A mai nap után ez aztán valóban ironikus.

Dühös szamurájok próbálják levadászni a nindzsaklán vezérét.

Akár egy rossz filmben.

Hahahahahaha~

Gyertek csak! 

Hamarosan megtanítom nektek, hogy léteznek olyan dolgok, melyek messze az erkölcs és az igazság felett állnak!

Olyan dolgok, melyekért nem számít, hogy hány szabályt szegünk is meg, mert mindvégig egy magasztosabb célt szolgálunk!

Változó Idő

Ányos és Chevalier csendben élvezték ki a reggelijüket és vele együtt az ébredés utáni csodás pillanatokat egy kávézóban a berni Hauptbahnhof közelében, miközben Árész visszatértét várták. Legalább addig sem kellett megbirkózniuk a saját, baljós gondolataikkal, melyekre mielőbb megoldást kellett találniuk.

Mit tököltök már itt? – harsant fel Esu hangja Ányos fejében.

Gyorsan, siessetek ehhez a Denakármihez!

Mert mielőbb vissza akarom szerezni a tested felett az irányítást!

- Visszaszerezni? – csúszott ki Ányos száján, de aztán rögtön be is ugrott neki, hogy korábban Esu utalt már valami incidensre gyerekkorából. Ösztönösen megrázta a fejét, és csak ekkor vette észre, hogy Chevalier értetlenül bámul rá a sötétbarna szemeivel.

- Ó~! Bocsáss meg, csak magamban beszéltem.

- Értem. – azzal az ifjú francia felemelte csészéjét, majd belekóstolt teájába.

Pfff! Ez rettenetes! – majdnem visszaköpte a szájába vett folyadékot, azonban az nyers modorról árulkodott volna, így hát erőt vett magán, és rákényszerítette a testét arra, hogy lenyelje az undorítónak bélyegzett löttyöt.

Azok a teák, melyeket a kastélyban fogyasztottam, egészen más minőséget képviseltek.

Vajon tényleg hozzá tudok majd szokni ehhez a világhoz? – tette fel magának a kérdést, mert amióta elindultak rengeteg jó-, és rossz érzéssel, vagy egyéb tapasztalattal kellett szembesülnie. Azonban egy valami mindezek ellenére sem változott meg benne. Az a furcsa, bizsergető érzés, ami a felfedezés, az ismeretlen megismerésére ösztökélte szüntelenül ott zizegett a zsigereiben. A szomszéd asztalnál egy szerelmespár ült, ujjaik összefonódtak, tekintetük összeolvadt, ami aztán végül egy szenvedélyes csókban testesült meg. Chevalier elvörösödött. Egy csinos pincérnő lépett az asztalukhoz, hogy megkérdezze, fogyasztanak-e valami süteményt, az ifjú pedig tanácstalanul nézett asztaltársára, aki újfent teljesen elveszett a gondolataiban, és megszűntette minden kapcsolatát a külvilággal, ezért Chevalier kénytelen volt a maga zavarbaejtő módján elhessegetni az asszonyt. Már ettől a hétköznapi, semmitmondó cselekedettől a szíve a torkában dobogott, amitől egyre inkább elkezdte szégyellni magát. Épp ezért, ha tehette, volna dühösen máris számonkérte volna Ányost, azonban a férfi rá sem hederített.

Már megint. Mi baja lehet?

Amióta csak elindultunk a kastélyból, furcsán viselkedik.

Vagyis inkább azóta, hogy átesett azon a próbán.

És hiába próbálja eltitkolni, még a vak is láthatja a jeleket.

Talán rá kellene kérdeznem?

Undorral az arcán tolta el magától a teának nevezett italát, majd megköszörülte a torkát, és már épp meg akart szólalni, amikor a hadisten végre valahára visszatért, méghozzá egy roppant idős asszony társaságában.

Ez meg ki?

És mi az a hatalmas batyuszerű zsák Árész hátán? – kérdezte magától Chevalier.

Eközben a férfi és az ismeretlen öregasszony az asztalukhoz értek, de ami a leginkább megdöbbentő volt az ifjú számára, hogy Árész úgy viselkedett a vénasszonnyal, mintha maga lenne II. Erzsébet Királyné. Ez a gyökeres személyiségváltozás rengeteg kérdést vetett fel Chevalierben, de egyelőre jobbnak találta, ha megtartja őket magának.

- Meg is érkeztünk. Bocsánat a késésért. – kacagott fel hadisten, majd kihúzta a széket, hogy az idős hölgy elfoglalhassa a helyét, aztán óvatosan visszatolta azt alá. Lazán integetett, hogy az asztalukhoz csábítsa azt a korábbi pincérnőt, akivel nem is olyan rég Chevalier alig mert szót váltani, majd egy csésze forrócsokit rendelt az öregasszonynak. Mindettől a jelenttől az ifjú csak még idegesebb lett, mert megszégyenítve érezte magát. Ányos közben visszatért a valóságba, és meglepetten bámult az asszonyra, mintha csak valami kísértetet látna.

- De maga nem az a néni, aki nem is olyan rég megfenyegetett minket a botjával a tanyánál? – kérdezte tőle hitetlenkedve.

- De bizony én vagyok, drágám.

- Na jó, akkor ezt most nem értem. Mégis ki a fene ez az asszony? – fordult Ányos tanácstalanul a hadisten felé.

Miután a forró csoki megérkezett, Árész, és az idős hölgy belekezdett abba a mesébe, ami inkább volt szomorú, mintsem egy boldog befejezéssel záruló történet. Azonban, Ancsa, mert mint kiderült, így hívták az öregasszonyt, végig mosolyogva, olykor fel-felnevetve élte át újra az eseményeket. Árész és Ancsa vad szerelmének lángjai, az 1956-os magyar forradalom és szabadságharc idején lobbantak fel, amit bujkálás, és állandó nélkülözés követett. S bár a férfi gyakran tűnt el utána hónapokra, mindvégig segítette az asszonyt, és amikor csak tehette, meglátogatta őt a falu szélén álló kis Kádár-kockájában. És hiába szálltak is el az évek, és lett Ancsa egyre öregebb és öregebb, a hadisten látogatásai, akkor sem maradtak el. Sőt, a nyolcvanas évek végén, maga költözött arra a kietlen, mindentől távoleső tanyára, ahol Ányos egykor magához tért az elrablása után.

- Erről jut eszembe, - sandított Árész kéjes vigyorral Ancsára. – megígértem, hogy jó mélyre ledugom a nyelvem a torkodon, nem? – azzal átölelte az öregasszony, majd szenvedélyes csókot váltott vele. Chevaliernek pedig csak ekkor esett le, hogy ő lehetett az a rejtélyes nő, akivel a hadisten telefonon keresztül szemérmetlenül flörtölt. A kávézó néhány vendége minderre a nem mindennapi jelentre felkapta a fejét, miközben zavart, kínos pillantásokat vetettek egymásra, mert nem tudtak mit kezdeni a helyzettel, de aztán hamar vége szakadt a szenzációnak, és mindenki visszatért a saját kis világába, mintha mi sem történt volna.

Ironikus. – gondolta Ányos. 

Sokszor mondják, hogy az idő mindent megszépít. 

És az előbbieket látva, mindezt talán senki sem tagadhatná...

Mert annak ellenére, amin keresztül mentek, boldogsággal tekintenek vissza a legszörnyűbb időszakokra is.

Mégis...

Szerintem az idő inkább afféle kívülálló, egy kéretlen barát, akiből sokszor inkább nem is kérünk, vagy egyszerűen nem veszünk tudomást róla.

És ha mégis, hamar elfelejtjük, hogy mi az, amit átélhettünk a segítségével.

Ő azonban sohasem felejt el minket.

És ha megszólítjuk, úgy tér vissza hozzánk, hogy közben sohasem neheztel ránk.

Talán ezzel is némiképp meg akarja könnyíteni számunkra a feledést...

A feledés...!

A változás mellett a másik olyan állandó ebben az univerzumban, ami emberi ésszel szinte felfoghatatlan.

Vagy nem lehet inkább az, hogy az idő a feledés és a változás megtestesülése egyetlen entitásban?

Nem... számomra az idő inkább jelent most...

Reményt? – vágott közbe Esu, Ányos eszmefuttatásába.

Meg kell mondjam, ezek aztán mélyről fakadó, és mélyenszántó gondolatok voltak.

Majdnem meg is könnyeztem...

Nem akarsz esetleg valami nevenincs díjat érte? 

- Ó, fogd már be! – fortyant fel Ányos, majd megint szembesülnie kellett azzal, hogy mindenki őt bámulja.

- Mi az isten van veled? – kérdezte tőle Árész.

- Semmi. Bocsánat. Talán még a kimerültségtől néha nem vagyok önmagam. – próbálta meg kikerülni a választ ezzel a béna kifogással. A hadisten megvonta a vállát, majd a szék mellé lerakott zsákjáért nyúlt. Chevalier mindeközben egy szörnyű felismerésre és igazságra döbbent rá önmagával kapcsolatban.

Az öregasszony mellett abszolút nem érzem magam zavarban.

Sőt, még kérdezni is tudtam tőle gond nélkül a szomorú történetük közben.

Á~ Annyira álszent vagyok~

Szóval, csak az számít, ha valaki vonzó, vagy fiatal?

Vagyis engem is csupán az állatias, nemi vágyak vezérelnek? 

Azt hittem jobb vagyok, mint mások, és erre kiderül, hogy mégsem!

Végig csak álltattam magam.

- Vessetek ide egy pillantást! – mutatta meg zsákja tartalmát Árész az útitársainak. 

- Egy pajzs? Ezért kellett ez a hatalmas kitérő? – kérdezte csodálkozva Chevalier.

- Ez az én egyik rejtett fegyverzetem. – ütögette mellkasát büszkén Árész. 

- Na, álljunk csak meg! – kelt ki magából Otréra fia. - A törvények szerint egy Szíriuszinak csak egy fegyverzete lehet, és neked már ott a Xiphos, amit Zeusztól kaptál!

- Eszem, faszom megáll. Elnézést kérek, a nagyságos uramtól, de most komolyan ezzel kell jönnie? Tényleg ez a legfontosabb mindazok után, amit magad is láttál és átéltél? A világ megváltozott. Jobb, ha mielőbb hozzászoksz, hogy a régi szabályokat, fogadalmakat, nem tartja már be senki, aki pedig mégis, az csak egy kötözni való bolond!

- Hogy merészeled! – lobbant haragra az ifjú, majd a kardjáért nyúlt, és csak ekkor eszmélt rá, hogy azt a kocsiban kellett hagynia.

- Ugyan már. Csigavér, srácok. Most nincs időnk a kis romantikus évődésetekre.  – nyugtatta és egyben cinkelte is a többieket Ányos. - Amúgy meg mi ez a pajzs, és hol rejtegetted idáig?

- Nem akartam feleslegesen magamra vonni a Heikou Konglomerátum figyelmét, hogy nyíltan köpök az Egyezményre, így sok más kinccsel együtt, amit az évek során halmoztam fel, egy elhagyott bányaalagútban rejtegettem, de sajnos az 1970-es években valaki rájuk talált és nagy részét ellopták. Akkoriban Seuso-kincsekként hivatkoztak rájuk, és azóta csak kevés dolgot sikerült visszaszereznem. Ám szerencsére jórészük egyszerű arany, vagy drága kincs volt, a legértékesebb pedig, Aigisz Pajzsa végül újra a birtokomba került. Ezután bíztam Ancsára az őrizetét, míg a többi megmaradt kincset a tanyán lévő páncélszekrényembe zártam, vagy ástam el a föld alá.

- Várjunk csak! Ez az az Aigisz, az amire gondolok? – hökkent meg Chevalier.

- Igen. A Gorgó fejével és az univerzum részletes képmásával ékesített pajzs, amit Athéné, néhány alkalommal pedig maga Apolló használt.

- De miért hozta el neked épp most ez az idős hölgy?

- Tudod, kisember, miközben nálatok hédereztünk, Ancsa felhívott, és elmondta, hogy furcsa szerzetek érkeztek a tanyára, így nem kockáztathattam meg, hogy ne adj’ isten, véletlenül majd nála is szaglászni kezdenek. Ezért az ilyen előre megbeszélt forgatókönyv szerint, egyből vonatra pattant, és meg sem állt idáig. Ezenfelül, szembesülve azzal, hogy alaposan felbolydult az egész világ, amúgy is jobbnak láttam kicsit növelni az esélyeinket. – azzal az asszony felé fordult, majd ismét egy szenvedélyes csókot nyomott az arcára. Ekkor azonban váratlanul minden megváltozott. Ancsa ősz haja visszanyerte régi pompáját, a gesztenyebarna hajzuhatag egészen a melléig futott le, az arcán lévő ráncok lassan felszívódtak, az öregasszony pedig teljesen megfiatalodott. Az asszony elsőre nem értette, miért bámul rá mindenki az asztalnál hatalmas szemekkel, aztán meglátta magát a kávézó ablakának visszatükröződésében. Szemébe könnyek szöktek, a következő pillanatban pedig újra az ajkán érezte Árész szenvedélyes csókját. Chevalier újfent zavarba jött, és szégyellni kezdte magát, mert az öregasszony fiatalkori énjét nagyon is vonzónak találta.

Mégis hogyan lehetséges ez? – ámult a fiú a csoda láttán, de aztán észrevette, hogy az Ányos kezén feszülő kesztyűt működésbe hozták.

Áh~ Szóval efféle dolgokra is képes? – könyvelte el.

Pár másodperccel később aztán szépen lassan minden visszaváltozott olyanná, amilyen eddig is volt. Az illúzió tovaszállt, és mindenkinek ismét szembesülnie kellett a rideg valósággal.

Ez most kivételesen rendes volt tőled. – szólt Ányos a fejében lakozó másik énjéhez.

Rendes? Hahh! Én csak kíváncsi voltam, hogy nézhetett ki ez a nő régen. Ráadásul, minél többet használod az erőmet, annál előbb térhetek vissza. – válaszolta neki Esu gúnyosan.

Persze. Gondolom ez is közrejátszhatott, nem tagadom, azonban...

Azonban, mi? – kötözködött Esu.

A megérzésem azt súgja, nem is vagy te olyan gonosz, mint azt nekem mutatod.

Öcskös! A helyedben nem vetném el ilyen messzire azt a bizonyos sulykot! – folytatódott a vita.

Megmondom én mit gondolok.

Hát kíváncsian várom!

Hiába gúnyolódtál rajta, talán az időről szóló korábbi elmélkedésem valamiképp mégis hatással volt rád. Talán csak meg akartál cáfolni, de mit tudhatom én...? Ám végül mégis úgy döntöttél, hogy leteszteled az elméletem. És nézz csak rá! Milyen boldog! Barátjaként ünnepelte és ölelte magához a változást... Azt a változást, amit szívből kellene gyűlölnie, mert előbb, vagy utóbb, de mindig megfosztotta őt attól a boldogságtól, amit sikerült egy rövid időre épp magáénak tudnia. Ennek köszönhetően pedig én is rájöttem valamire. Hogy nem kell félnem a bennem lezajló változásoktól! Persze ez nem azt jelenti, hogy megadom neked magam. Ugyanakkor félnem sem kell attól, hogy mi fog történni velem. A feledés és a változás hatalmasabb mindannyiunknál, és talán ezért vagy te is ennyire erőszakos, és követelőző, mert félsz attól, hogy pár dolog már azelőtt feledésbe merül, hogy képes lennél változtatni rajtuk. Mi az? Most miért maradtál hirtelen ennyire csendbe? Rajta! Gúnyolódj rajtam! Nevess csak ki úgy, mint legutóbb!

Nem! – szólalt meg kisvártatva Esu. Én tudok veszíteni. Sokaknak épp az a hibája, hogy nem ismerik fel, ha tévednek, vagy ha észre is veszik, a tagadásba menekülnek.  Ugyanakkor, ez nem jelenti azt, hogy lemondanék a céljaimról. Továbbra is szükségem van a testedre. Csupán úgy tűnik, hogy stratégiát kell váltanom. A folyamatos füledbe duruzsolás nem hozta meg a kívánt eredményét... Mert sokkal erősebb az akaratod, mint azt hittem. Épp ezért élvezd csak ki a diadalod röpke pillanatát, mert amikor visszatérek, már ott lesz a végső megoldás a kezemben. – azzal eltűnt, Ányos pedig megkönnyebbülten sóhajtott fel, mert érezte, hogy sok-sok idő után végre megint egyedül van. Boldogság járta át a szívét, viszont azt is tudta, hogy Esu nem fogja sokáig bevackolni magát a képzeletbeli csigaházába. Hamarosan kettőzött erővel próbálja majd kierőszakolni belőle a változást, azt az utat, ami végül az ő elmúlásához, az ő feledéshez vezet. A kis csapat nem sokkal ezután összeszedte magát, elbúcsúztak Ancsától, aztán vonatra szálltak, és útnak indultak Törökország felé.

Iratam parancsnok a szokásához híven az irodájában indította napját, átnézte az Espérre telepített kolóniákkal kapcsolatos jelentéseket, majd miután végzett velük, utasította az altisztjeit, hogy orvosolják az apróbb problémákat. Felnézett a bejárat feletti órára, amit immár a helyi viszonyokhoz kalibráltak át, és szabványosítottak, majd váratlanul hangos szitkozódásba kezdett.

Fenébe! Még mindig nem sikerült megszoknom ezt az új rendszert.

Egy óra, ami nagyjából 0,578 an'édei peknek felel meg.

Emiatt máris óriási késésben vagyok. 

Nos, talán nem számít. – gondolta át mégis a helyzetet.

Ha már így alakult, inkább lemondom a mai vacsorát a kapitánnyal.

A korábbi alkalmak úgysem vezettek eredményre.

Valamilyen különös okból továbbra sem látok bele a fejébe.

Felhívta az első tisztjét, aztán parancsba adta neki, hogy mondjon le minden mára esedékes programot, aztán a Kutatási- és Fejlesztési Osztály tudományos részlege felé vette az irányt. Út közben azt tette, amit mindig is szokott, a mellette elhaladó járókelők, tisztek, farmerek, közemberek aktuális gondolatait fürkészte, hátha valami olyan információhoz juthat, amiből később hasznot kovácsolhat. Ezúttal azonban semmi érdemlegesre nem tudta felkapni a fejét, nem úgy, mint két napja. Akkor ugyanis az egyik telepessel kapcsolatban olyan információ jutott a birtokába, amivel később könnyedén megzsarolhatja őt, és ha kell, örökre sakkban tarthatja. Kiszállt a liftből, elindult a folyosón. A biomérnöki labort messziről elkerülte, utálta Hepit, és a stílusát, gondolatai pedig általában a nők és a szex körül forogtak, így nem akarta fölöslegesen vesztegetni rá a drága idejét. És amúgy sem miatta érkezett, mert látogatásának célja nem volt más, mint múltbéli szövetségese, akivel egykoron közösen álltak neki a kora-szérum titkos kifejlesztésének. Öt nőstény vadembert pillantott elkülönítve egymástól, a ketreceik felett pedig egy kis táblán az elnevezéseik szerepeltek.

Shatarupa, Hawwa, Lilit, Abuk, Nuwa.

Szóval már nevet is kaptak?

Mégis minek? Hisz’ mind csak ostoba állatok.

De ha már itt vagyok, és ezzel egyben lehetőséget teremtettek rá, teszek rajtuk is egy újabb próbát. 

A parancsnok az egyik megszeppent teremtmény ketrecéhez lépett, aztán aktiválta a kora erejét, ahogy a korábbi felvételek tanulsága alapján Vellenhez hasonlóan ő is valahogyan engedelmességre bírja őket. Azonban, bárhogy is próbálkozott, egyszerűen nem járt sikerrel.

És itt van ez is. 

Hogy lehet, hogy az An’édeieket képes vagyok irányítani, de ezeket az alsóbbrendű korcsokat nem?

Mégis mitől lett több nálam Vellen? 

A gondolat, hogy magasabb szinten állhat nálam egyenesen megőrjít.

- Mit csinál maga itt? – szólt hozzá egy arrogáns, lekezelő hang, ezért kíváncsian fordult hátra, hogy arcot is társíthasson a gazdájához. Prek Ator jobbkeze, az örökké tudálékos, fekete bőrű, és némi születési rendellenességtől szenvedő Yakubu volt az. Azonban, amint a különc tudós észlelte, hogy kivel is áll szemben, az elviselhetetlen stílusa teljesen átlényegült valami egészen mássá. 

Micsoda férfi. Áhhh~ - hallgatta ki Yakubu gondolatait Iratam, miközben egy pillanat alatt elöntötte az undor.

Magas, határozott, jóképű, intelligens és a szemüvege...?!

Ááh~ Úgy imádom, amikor megigazítja azt a két ujjával. – ennek köszönhetően Iratam parancsnok ma sem maradt fontos információ nélkül. Tudta, hogy ennél a fura tudósnál szinte erőlködnie sem kell majd, és rögtön az ujjai köré csavarja. Épp ezért gyorsan a maga javára akarta fordítani ezt a lehetőséget, és hogy egyben megalapozhasson egy lehetséges későbbi szívesség behajtásához. Ezért azt színlelte, hogy érdekli a kutatás, és afelől érdeklődött, hogy épp milyen kísérleteket hajtanak végre. Yakubu pedig, ahogy azt előre sejtette, mindvégig a tenyeréből evett, egyszerűen nem volt semmi, amire nemet tudott volna mondani. Végül elérkezettnek látta az időt arra, hogy elköszönjön tőle, aztán felkereste azt a személyt, aki miatt eredetileg ideérkezett. Miközben a laborvezető irodája felé tartott, még tisztán hallotta, ahogy Yakubu dühösen leteremti a beosztottjait, amiért azok mosolyogni mertek a rá abszolút nem jellemző, különös viselkedésén. Ahogy Iratam azt várta, Prek Atort az asztala mögött találta, mélyen a munkájába merülve, ezért egyelőre nem merte megszólítani, helyette inkább gondosan bezárta maga mögött az ajtót, hogy senki se hallgathassa ki az elkövetkezendő beszélgetés részleteit. Egy darabig így kémlelte szépen csendben az asszony gondolatait, míg nem aztán végre rászánta magát arra, hogy megszólítsa.

- Elnézést kérek, hogy csak így magára törtem, Professzor, de arra gondoltam, hogy segíthetne nekem kivizsgálni egy rejtélyes ügyet. – az asszony, aki épp egy fontos jelentést böngészett az infocomján, felnézett, majd egy sanda, ellenszenvet sugárzó pillantással azonosította a hívatlan jövevényt, aztán szótlanul visszatért az adatok elemzéséhez. 

Hogy merészeli? – tette fel magának a kérdést a parancsnok, miközben haragja lángjai tüzesen felcsaptak.

Mi az, hogy nem érdeklem? – vált még dühösebbé, miután belehallgatott a nő gondolataiba.  

Micsoda? Már nem fél tőlem? 

Valóban ez jár most a fejedben? 

Mi az isten történik ezen az átkozott hajón?

Itt lassan már mindenki megőrül?

Rendben van! Akkor váltsunk taktikát.

- Mégis mivel érdemeltem ki ezt a közönyt, amikor olyan régre nyúlik vissza a barátságunk? Vagy talán elfelejtette, hogy a segítségem nélkül, mára biztos, hogy egészen más sors várt volna önre? – erre cinikus megjegyzésre már az asszony is felemelte a fejét, az asztallapra helyezte infocomját, aztán egyértelmű, semmi kétséget nem hagyó választ adott.

- Amióta szembesültem vele, hogy ugyanazon a hajón fogunk szolgálni, tudtam, hogy egyszer majd felkeres, de tudja, ami volt, az elmúlt. Most más idők járnak. Sem ön, sem pedig én nem vagyunk már ugyanazok, akik egykor voltunk. És ha meg akarna zsarolni, csak rajta! Mert többé akkor sem fogom hagyni senkinek, hogy kihasználjon!

- Hogy mi? – csúsztak ki a szavak a parancsnok száján, mert abszolút nem volt hozzászokva ahhoz, hogy több fronton is kicsússzon a kezéből az irányítás. Előbb Grog, most pedig Prek Ator is?

Mégis mi lett azzal a gyenge, a karrierjét féltő esetlen nővel, aki oly lázasan vetette magát bele a kora-szérum fejlesztésébe ott a Gulon?

Így mégis mi más választásom maradt még?

Használjam rajta a kora erőmet, és tegyem őt is a bábommá?

Sajnos, hosszútávon úgysem működne. 

Cernun esetében megkönnyítette a dolgom, hogy a beosztottja voltam, így senkinek sem volt gyanús az állandó közelségem. 

Ráadásul, ha mégis egyedül kellett mennem valahová, elkábíthattam, vagy kiüthettem őt addig, amíg vissza nem tértem.

De ez?

Hihetetlen. Egyszerűen minden összejátszik ellenem.

De ennyitől még nem futamodom meg!

Tegyünk csak még egy próbát!

- Ez esetben, mit szólna ahhoz, ha azt mondanám, hogy egy egészen új, tudományos projektben kérném a segítségét? Ahol eddig teljesen ismeretlen vizekre evezhetne. Olyan helyen törhetne utat, ahol előtte senki sem járt?

Talán, ha sikerül a roppant törékeny egojára hatnom, majd meggondolja magát.

Nincs igazán más esélyem.

- Sajnálom, de a válaszom ugyanaz. Már most is egy korszakalkotó kísérletet folytatok. Vagy maga szerint hány an’édei mondhatta el magáról, hogy egyfajta rendhagyó teremtéstörténet részévé válhat?

- Ezzel most az ostoba vadak átformálására céloz?

- Pontosan arra! Az első példányokat, melyek módosítását az asszisztensem, Yakubu felügyelte, már le is engedtük a többiek közé. S bár egy kívülállónak a petesejtek „beoltása” egyszerű feladatnak tűnhet, azonban nekem minden egyes génszekvenciára roppantul figyelnem kell, mert a helyettesem gyakran hajlamos túlzásokba esni. Olyan módosításokat akar eszközölni a genetikai láncban, ami később veszélyeket hordozhatna magában.

Ezzel vége. Tényleg! Tényleg nem fogok dűlőre jutni vele.

Tisztán hallom a gondolatait!

A megvetést, ami belőlük árad!

És az eltökéltséget!

Más megoldást hát kell találnom. 

Vele pedig később foglalkozom, mert ez az arcátlanság nem maradhat megtorolatlanul.

- Ez esetben, elnézést, hogy az idejét raboltam. Egyedül is kitalálok, ne fáradjon. – Prek Ator gúnyosan biccentett, aztán elégedetten tért vissza a jelentés tanulmányozásához. Iratam pedig dühösen, fenevad módjára csörtetett végig a laboron egyenesen a kijárat felé. Gondolatban máris sorra vette az összes olyan lehetséges kínzási eszközt, amivel elégtételt vehet majd a nemrég átélt összes sérelméért. A korábbi beszélgetésüktől felbátorodva, Yakubu bukkant fel előtte, azonban a parancsnok jelen hangulatával egy istennel is birokra kelt volna, ezért vállával akkorát taszított a laborvezető helyettesen miközben ellépett mellette, hogy az a földre zuhant. Iratam még ettől sem tért vissza a józanság talajára, sőt, ha még lehetett egy gyilkos pillantással tetézte ámokfutását. Feldúltságában meg sem állt egészen az irodájáig, ott pedig aztán dühösen csapott az asztalára. 

Ezért még sokak fognak szenvedni! – így tajtékzott önkívületben ki tudja hány percig, míg nem aztán egy bejövő hívás zavarta meg tombolását. A körlet illetékese arról tájékoztatta, hogy egy tudós szeretne engedélyt kérni arra, hogy bebocsátást kapjon az irodájába. Mindez szinte azonnal lehűtötte a haragját, mert abban a hitben élt, hogy Prek Ator meggondolta magát, ezért gyorsan rendet rakott az asztala körül, majd megadta az engedélyt az asszony bebocsátására. De a mai nap már csak erről szólt, semmi sem alakult úgy, ahogy azt előre elképzelte, mert a legnagyobb döbbenetére Yakubu lépett át a küszöbön. A tudós a felkarját és a vállát markolászta épp ott, ahol korábban a parancsnok nekiütközött. Most, hogy kellőképp lenyugodott, Iratam újra aktiválta a kora erejét, hogy ismét beleláthasson a váratlan vendége fejébe. Mindebből Yakubu természetesen semmit sem érzékelt, mert Iratam különleges szemüvege tökéletesen elrejtette előle az egy másodperccel korábban felizzó kék pupilláit. 

Hogy micsoda? – fogta el ismét az undor Iratamot.

Merevedése van? Élvezte azt, hogy megaláztam?

Beteges.

Remélem, most nem azért jött, hogy felkínálja magát nekem.

- Elnézést kérek. – szólalt meg végre Yakubu. – Nem akartam így magára törni, azonban akaratamon kívül véletlenül meghallottam a kis vitáját a professzor asszonnyal.

Akaratodon kívül? Hiszen a legnagyobb diszkrécióban beszéltünk.

Ááá~ Hahaha... Most már értem. Szóval lehallgató készüléket rejtettél el Prek Ator laborjában, mi?

Ezzel máris felkeltetted a kíváncsiságom.

- Tudja a professzor asszony velem is hasonlóképp bánik. Épp ezért kezd már elegem lenni abból, hogy nem hagyja, hogy olyan dolgok után kutassak, amik valóban formabontóak. Sőt, szerintem

